Diari Oficial de la Generalitat Valenciana


Sumari del DOGV 6279, del 01-06-2010 (2010/6153)

RESOLUCIÓ de 25 de maig de 2010, de l'Agencia Valenciana de l'Energia, per la qual es convoquen ajudes del programa CO2TXE 2010, per a la renovació del parc de turismes de la Comunitat Valenciana en el marc del Pla d'Acció de l'Estratègia d'Estalvi i Eficiència Energètica (PAE4+), per a l'exercici 2010.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6279

Data del DOGV
:   01-06-2010

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2010/6153


Data del document
:   25-05-2010

Organisme emissor
:   Agència Valenciana de l'Energia, AVEN

Tipus de document
:   Resolució

Anàlisi jurídica

 Descriptors 

:   * estalvi d'energia
    * suport econòmic
    * contaminació per vehicles automotors
    * vehicle elèctric
    * ajuda pública

RESOLUCIÓ de 25 de maig de 2010, de l'Agencia Valenciana de l'Energia, per la qual es convoquen ajudes del programa CO2TXE 2010, per a la renovació del parc de turismes de la Comunitat Valenciana en el marc del Pla d'Acció de l'Estratègia d'Estalvi i Eficiència Energètica (PAE4+), per a l'exercici 2010. [2010/6153]  
En els últims anys, el nombre de vehicles matriculats a la Comunitat Valenciana s'ha vist incrementat considerablement, la qual cosa ha provocat un increment del consum energètic en el sector transport. No obstant això, el consum d'energia d'estos vehicles pot reduir-se significativament, si s'incrementa la penetració en les llars de turismes alimentats amb energies alternatives a les convencionals.   
El Reial Decret 837/2002, de 2 d'agost, va adaptar la normativa espanyola al que establix la Directiva 1999/94/CE del Parlament Europeu i del Consell, de 13 de desembre de 1999, homogeneïtzant el sistema d'informació referent al consum d'energia dels turismes nous, amb la intenció de facilitar al públic la possibilitat de triar els que tinguen un menor consum de combustible i menors emissions de CO2 i així induir els fabricants a adoptar mesures per a reduir-ne el consum, i contribuir a l'objectiu general de l'ús racional dels recursos naturals. Com a mesura de suport als objectius de la Directiva i del Reial Decret l'Institut per a la Diversificació i l'Estalvi d'Energia (IDAE), en col·laboració amb fabricants i importadors, elabora semestralment una guia de consum de combustible i emissions de CO2 que publica en Internet a través de la pàgina web. En este document, a més, s'assignen una sèrie d'etiquetes als turismes que classifiquen l'eficiència energètica en una escala que va del valor A al G (de major a menor eficiència).  
Estos turismes més eficients energèticament, no obstant això, tenen un preu superior al preu mitjà del mercat, que varia segons el tipus de tecnologia. Al contrari, el seu consum energètic al llarg de tota la seua vida útil és inferior i, per tant, l'usuari haurà d'assumir una despeses energètica menor. Així, en els casos analitzats, l'estalvi energètic obtingut permet recuperar, en part, al comprador el sobrepreu pagat durant la vida del turisme. Per a això, es considera convenient incorporar un incentiu econòmic que anime el comprador en esta decisió cap a un vehicle més eficient energèticament.  
L'Agència Valenciana de l'Energia (AVEN), creada per Llei 8/2001, de 26 de novembre, com a entitat de dret públic, sotmesa al dret privat, té com a finalitat el desenvolupament d'actuacions en la política energètica en l'àmbit de la Comunitat Valenciana, d'acord amb les directrius generals del Govern Valencià, i és una de les funcions pròpies de l'AVEN la tramitació i gestió d'ajudes i incentius financers per a fins de conservació, estalvi, diversificació, desenvolupament energètic i energies renovables. En este sentit, el conveni de col·laboració subscrit entre l'Agència Valenciana de l'Energia i l'Institut per a la Diversificació i Estalvi d'Energia el 28 de març de 2008 és el suport on es regulen els mecanismes de col·laboració per a la consecució dels objectius d'estalvi i eficiència energètica plantejats en este i reflectits en la present resolució.  
Per tot el que s'exposa i dins del marc jurídic establit, resolc:  
Article 1. Objecte i àmbit  
L'objecte d'esta resolució és convocar les ajudes de l'Agència Valenciana de l'Energia per a l'exercici 2010, destinades a la modernització del parc de turismes de la Comunitat Valenciana alimentats amb energies alternatives a les convencionals, dins del marc del Pla d'Acció 2008-2012 de l'Estratègia d'Estalvi i Eficiència Energètica a Espanya (E4) que va aprovar el Govern en el Consell de Ministres de 20 de juliol de 2007, i d'acord amb el conveni de col·laboració subscrit entre l'Agència Valenciana de l'Energia i l'Institut per a la Diversificació i Estalvi d'Energia, de 28 de març de 2008.  
Este programa té la finalitat de promoure l'adquisició de vehicles turismes nous de propulsió elèctrica, híbrida, piles de combustible o alimentats per gas natural, gasos liquats del petroli, o hidrogen per mitjà de l'atorgament d'ajudes econòmiques que disminuïxen l'extracost en els vehicles alternatius en relació amb vehicles equivalents de disseny i motorització tradicional. També es podran acollir a estes ajudes l'adquisició de motos elèctriques i híbrides que complisquen el que s'indica en l'article 6.  
Article 2. Beneficiaris  
1. Podran acollir-se a estes ajudes qualsevol entitat o persona física o jurídica, de naturalesa pública o privada, a excepció dels concessionaris o distribuïdors de vehicles.  
2. Els beneficiaris hauran de tindre el seu domicili, seu social o establiment de producció a la Comunitat Valenciana i els vehicles adquirits hauran d'estar localitzats en l'esmentat territori.   
3. No podran obtindre la condició de beneficiaris els sol·licitants en què concórrega alguna de les circumstàncies previstes en l'article 13 de la Llei 38/2003, de 17 de novembre, General de Subvencions.  
4. No podran obtindre la condició de beneficiaris aquelles empreses o entitats vinculades al concessionari que tramite l'ajuda, excepte justificació expressa que haurà de ser valorada per l'Agència Valenciana de l'Energia. S'entén per empresa o entitat vinculada aquella en què el beneficiari puga exercir, directament o indirectament, una influència dominant, o aquelles que puguen exercir-la sobre este o que, de la mateixa manera que el beneficiari, estiguen sotmeses a la influència dominant d'una altra empresa o entitat per raó de propietat, participació financera o normes que la regulen. Es presumirà que hi ha influència dominant quan una empresa o entitat directament o indirectament, en relació amb una altra, estiga en possessió del 25% del capital subscrit, del 25% dels vots inherents a les participacions emeses per l'empresa o entitat, o puguen designar almenys el 25% dels membres de l'òrgan d'administració, direcció o control de l'empresa.  
Article 3. Marc normatiu  
Les ajudes arreplegades en la present resolució es concediran d'acord amb el conveni de col·laboració subscrit entre l'Agència Valenciana de l'Energia i l'Institut per a la Diversificació i Estalvi d'Energia, de 28 de març de 2008, on es regulen els mecanismes de col·laboració que s'han considerat convenients per a aconseguir els objectius d'estalvi i eficiència energètica plantejats en este.  
Article 4. Acumulació d'altres ajudes  
Les ajudes arreplegades en la present resolució, a excepció d'aquelles els beneficiaris de les quals siguen particulars, entitats i institucions sense ànim de lucre que no puguen mamprendre activitats econòmiques que repercutisquen en tercers, estan sotmeses als requisits establits en el Reglament (CE) núm. 1998/2006 de la Comissió, de 15 de desembre de 2006, relatiu a l'aplicació dels articles 87 i 88 del Tractat sobre Ajudes de Minimis.  
Les ajudes regulades en la present resolució seran compatibles amb altres subvencions o ajudes per als mateixos costos subvencionables, procedents de qualssevol administracions o ens públics, sempre que l'acumulació de les ajudes no done lloc a una intensitat d'ajuda màxima superior al 25% de la base imposable del preu del vehicle.  
Les ajudes previstes en este programa no seran acumulables amb aquelles altres ajudes per al mateix concepte que puga concedir l'IDAE dins de les actuacions d'estalvi i eficiència energètica que desenvolupa i estiguen emmarcades en el Pla d'Acció 2008-2012 de l'Estratègia d'Estalvi i Eficiència Energètica a Espanya 2004-2012 i, en particular, les concedides dins del programa MOVELE.  
Article 5. Línies pressupostàries  
Les ajudes que es regulen en la present resolució es concediran a càrrec dels pressupostos del Pla d'Acció de l'Estratègia d'Estalvi i Eficiència Energètica a Espanya 2008-2012, exercici 2010, que gestiona l'Agència Valenciana de l'Energia en la Comunitat Valenciana i la concessió de la qual està supeditada a l'existència de crèdit pressupostari adequat i suficient.  
La quantitat màxima destinada per a esta convocatòria de subvencions és d'un milió d'euros (1.000.000 €), que es finançaran a càrrec del capítol de transferències de capital del pressupost de l'Agència Valenciana de l'Energia.  
La mencionada quantitat global màxima podrà ser modificada mitjançant una resolució del director de l'Agència Valenciana de l'Energia en funció del desenvolupament del pla i del pressupost disponible.  
Article 6. Actuacions objecte de suport  
1. Serà objecte d'ajuda l'adquisició de:  
a) Vehicles nous (no seran objecte de suport vehicles km 0, de gerència, etc.), ja siguen turismes (categoria M1) o comercials de menys de 3.500 kg de MMA (categoria N1), de propulsió:  
- Híbrida: sempre que tinguen capacitat de tracció elèctrica al 100%, per mitjà de bateries i unes emissions inferiors a 120 g de CO2/km. La tecnologia híbrida és aquella que incorpora dos sistemes d'emmagatzemament d'energia (depòsit de combustible i bateria elèctrica) i doble motorització tèrmica i elèctrica, de tal forma que ambdós, de forma individual o conjunta, traccionen o participen en algun moment en la tracció del vehicle esmentat (no sols en l'arrancada).   
Hi ha 2 tipus de vehicles híbrids:  
· Full Hybrid: amb capacitat de tracció única elèctrica de forma voluntària pel conductor.  
· Mild Hybrid: sense capacitat de tracció única elèctrica de forma voluntària pel conductor.  
- Híbrida endollable: sempre que tinguen capacitat de tracció elèctrica al 100%, per mitjà de bateries i unes emissions inferiors a 120 g de CO2/km. Estos vehicles a més de tindre les mateixes característiques que els híbrids definits anteriorment, permeten recarregar les seues bateries externament i tenen una autonomia mínima en mode elèctric de 20 km. (PHEV >12 Plugged-in Hybrid Electric Vehicle 12 miles or more).  
- Elèctrics purs (BEV: Battery Electric Vehicle) sense autorecàrrega interna, entenent per esta, la recàrrega de les bateries a partir del motor tèrmic.  
- Combustió directa d'hidrogen (admetent en este cas els turismes bi o multicombustibles), o piles de combustible.  
- Gas natural o gasos liquats del petroli (bi o multicombustibles) que tinguen unes emissions inferiors a 150 g de CO2/km.  
b) Quadricicles elèctrics pesants, categoria L7e segons el que s'ha especificat en la Directiva 2002/24/CE.  
c) Motocicletes elèctriques pures i híbrides que disposen d'una potència major de 4 kW amb capacitat de tracció elèctrica 100%, d'hidrogen o pila de combustible. En tots els casos es requerix que la motocicleta estiga matriculada com a turisme (matrícula ordinària de placa blanca).  
2. A l'efecte de la present resolució s'entendrà per:  
- Turisme: qualsevol vehicle de motor de la categoria M1 definit en l'annex II de la Directiva 70/156/CEE i que corresponga a l'àmbit d'aplicació de la Directiva 80/1268/CEE. Quedaran exclosos els vehicles inclosos en l'àmbit d'aplicació de la directiva 2002/24/CE i els vehicles especials definits en l'incís del paràgraf a) de l'apartat 1 de l'article 4 de la Directiva 70/156/CEE.  
- Vehicles M1: tenen quatre rodes i estan destinats al transport de persones que tinguen, a més del seient del conductor, huit places com a màxim.  
- Vehicles N1: tenen quatre rodes i estan destinats al transport de mercaderies amb una massa inferior a 3,5 tones.  
- Turisme nou: Qualsevol automòbil turisme que no haja sigut matriculat prèviament.  
Article 7. Criteris de repartiment i quantia de la subvenció  
1. Les ajudes regulades en esta resolució s'han de concedir amb subjecció als principis de publicitat, concurrència i objectivitat, a càrrec del pressupost del Pla d'Acció de l'Estratègia d'Estalvi i Eficiència Energètica a Espanya 2008-2012 transferit a la Comunitat Valenciana i han d'estar supeditades a l'existència de crèdit adequat i suficient.  
2. La quantia d'ajuda individual per a cada vehicle és la següent:  
- Vehicles híbrid Full Hybrid: import màxim per vehicle de 2.300 €.  
  
\* \* \* \* \*  
  
- Vehicles híbrids Mild Hybrid: import màxim per vehicle de 2.000 €.  
- Vehicles alimentats per gas natural i gasos liquats del petroli: import màxim per vehicle de 1.200 €.  
- Vehicles de combustió directa d'hidrogen o de piles de combustible: import màxim per vehicle de 7.000 €.  
- Motocicletes d'hidrogen o pila de combustible: import màxim de 750 € per motocicleta.  
Per als vehicles Full Hybrid, Mild Hybrid, gas natural, gasos liquats del petroli, combustió directa d'hidrogen, piles de combustible i motocicletes d'hidrogen o pila de combustible, les ajudes no podran superar el 15% de la base imposable del preu del vehicle.  
Per als vehicles elèctrics, l'import de les ajudes serà determinat en funció de la tipologia tecnològica i la categoria o segment a què pertanya el vehicle esmentat. L'import de l'ajuda unitària per vehicle serà la prevista en el catàleg MOVELE de l'Institut per a la Diversificació i Estalvi d'Energia (IDAE). El mencionat import estarà determinat per un percentatge del preu del vehicle amb un límit absolut segons categories. Este percentatge serà del 15% o del 20% del preu del vehicle (abans d'impostos), depenent que les dades tècniques d'este se situen per davall o per damunt, respectivament, de la corba d'eficiència energètica mitjana definida per al programa, i el detall de les quals es podrà consultar en la pàgina web de l'AVEN (). Els percentatges anteriors estaran limitats a uns imports màxims d'ajudes, segons categories, d'acord el que s'ha previst en el quadre següent:  
Article 8. Termini per a adquirir els vehicles  
La data d'inici de la campanya serà l'endemà de la publicació de la present resolució i acabarà el 31 de maig de 2011, o en el moment d'esgotament de la quantia econòmica assignada a esta convocatòria. Si esta circumstància es produïx abans del 31 de maig de 2011, se suspendrà la concessió de les ajudes per mitjà de publicació en el DOCV.  
Per a comprovar que el vehicle adquirit es troba dins de termini i es pot acollir a estes ajudes, es comprovarà que la data dels documents de despesa i pagament, estan compresos dins de les dates d'inici de la campanya i fins al 31 de maig de 2011.  
Article 9. Procediment general  
Les ajudes es canalitzaran a través dels comerços i concessionaris de vehicles, segons el procediment següent:  
1. Els concessionaris/comerços que vulguen participar en el programa CO2TXE 2010 hauran d'adherir-se a la campanya i hauran de complir els compromisos establits en l'article 14 d'esta resolució, per mitjà del lliurament en l'Agència Valenciana de l'Energia de la fitxa d'adhesió, disponible en la pàgina web de l'AVEN, i la documentació corresponent. L'adhesió podrà dur-se a terme des de l'entrada en vigor d'esta resolució fins a la data d'acabament de la campanya.  
2. El comprador es dirigirà a un concessionari o comerç adherit a la campanya i triarà un vehicle, que haurà de complir el que establix l'article 6 de la present resolució.  
3. Abans de procedir a la venda del vehicle, el concessionari es posarà en contacte amb l'AVEN per a sol·licitar el codi de venda, el qual es facilitarà després de comprovació de disponibilitat pressupostària.  
No s'acceptaran sol·licituds que no tinguen assignat un codi de venda.  
4. Una vegada adquirit el vehicle, el comerciant procedirà a omplir, en tres exemplars del formulari de sol·licitud d'ajuda, disponible en la pàgina web de l'AVEN, i s'assegurarà que és una persona resident a la Comunitat Valenciana i es verificarà el DNI o certificat d'empadronament de la localitat de residència. A més, el comprador li haurà de lliurar la documentació que s'indica en l'article 11 segons les característiques del beneficiari. Una vegada omplit correctament, el formulari de sol·licitud d'ajuda haurà de ser firmat pel comprador i el comerciant, quedant-se el beneficiari amb una còpia com a justificant de l'ajuda rebuda.   
5. El comerç/concessionari adherit cobrarà el preu del vehicle aplicant el descompte de l'ajuda establida en l'article 7 de la present resolució.  
6. El concessionari/comerç adherit remetrà a l'AVEN mensualment, una llistat amb les sol·licituds realitzades el mes anterior, i la seua corresponent documentació indicada en l'article 12.   
La data límit de lliurament de documentació del concessionari/comerç a l'AVEN serà l'últim dia hàbil del mes següent al d'acabament de la campanya.  
7. Examinada la documentació que s'ha d'aportar, si esta no té els requisits exigits es podrà requerir el beneficiari i/o concessionari perquè, en un termini de 10 dies, esmene la falta o adjunte la documentació necessària amb indicació que si així no ho fera es considerarà que desistix de la sol·licitud.  
8. Una vegada la documentació està correcta, el cap d'Àrea de l'AVEN elevarà la proposta de pagament al director de l'Agència Valenciana de l'Energia.  
9. L'AVEN abonarà al comerç/concessionari adherit l'import corresponent, en el compte bancari establit a l'efecte, a través de transferències bancàries.  
Article 10. Procediment específic per a l'adquisició de vehicles via rènting o lísing  
Per als casos on el mecanisme de finançament impedisca vincular l'ús del vehicle amb la propietat (sistemes de finançament de rènting, lísing o un altre arrendament financer), l'ajuda es destinarà a l'empresa propietària del vehicle, que haurà de justificar davant de l'AVEN l'aplicació d'un descompte en l'abonament del servici financer de valor igual o superior a l'ajuda rebuda. El procediment per a l'adquisició de vehicles a través d'estos tipus de mecanismes de finançament serà el següent:  
1. L'empresa de rènting/lísing es posarà en contacte amb un concessionari adherit el qual li realitzarà un pressupost en què aplicarà el descompte corresponent segons el tipus de vehicle, tal com establix l'article 7.  
2. Aprovació prèvia per l'AVEN. Abans de dur a terme l'operació de compra, l'empresa de rènting/lísing haurà d'aportar a l'AVEN els documents següents:  
- Pressupost de compra de vehicles amb els descomptes aplicats.  
- Còpia del DNI o targeta d'identificació fiscal del seu client (per a comprovar que el domicili, seu social o establiment de producció està a la Comunitat Valenciana).  
- Declaració firmada pel client d'altres ajudes rebudes per a la compra del vehicle o altres ajudes acollides a règim de minimis durant l'exercici en curs i els dos anteriors (segons model facilitat per l'AVEN).  
- Esborrany del contracte amb el seu client on es reflectisca que eixe descompte rebut en comprar els vehicles s'aplica en les quotes mensuals que paga el seu client.  
3. Una vegada l'AVEN dóna el vistiplau als documents aportats i comprova la disponibilitat pressupostària, es comunicarà al concessionari i a l'empresa de lísing/rènting perquè duguen a terme l'operació de venda dels vehicles i se'ls facilitarà un codi de venda.  
4. El comerciant emplenarà en tres exemplars el formulari de sol·licitud d'ajuda, disponible en la pàgina web de l'AVEN. Una vegada emplenat correctament, el formulari de sol·licitud d'ajuda haurà de ser firmat per l'empresa de rènting/lísing i el comerciant, i el beneficiari es quedarà una còpia com a justificant de l'ajuda rebuda.  
5. El comerç/concessionari adherit cobrarà el preu dels vehicles amb aplicació dels descomptes de les ajudes establides en l'article 7 de la present resolució.  
6. L'empresa de rènting/lísing aportarà a l'AVEN una còpia del contracte entre esta i el client. Per a aquelles vendes a través de mecanismes rènting, el descompte haurà d'aplicar-se durant tota la vida del servici financer, i este serà de tres anys, com a mínim, de duració o 60.000 km d'ús del vehicle, així com en el valor de l'opció de compra neta, en el cas d'efectuar-se la compra del vehicle per part de l'usuari.  
En el cas de mecanismes lísing, el contracte de lísing s'haurà de realitzar sobre el total de la base imposable del vehicle i el descompte s'aplicarà en la primera quota del contracte sense que a la quota esmentada es repercutisquen càrregues financeres.  
7. El concessionari/comerç adherit remetrà a l'AVEN la documentació indicada en l'article 12.  
La data límit de lliurament de documentació del concessionari/comerç a l'AVEN serà l'últim dia hàbil del mes següent al d'acabament de la campanya.  
8. Examinada la documentació que s'ha d'aportar, si esta no té els requisits exigits es podrà requerir el beneficiari i/o concessionari perquè, en un termini de 10 dies, esmene la falta o adjunte la documentació necessària amb indicació que si així no ho fera es considerà que desistix de la sol·licitud.  
9. Una vegada la documentació està correcta, el cap d'Àrea de l'AVEN elevarà la proposta de pagament al director de l'Agència Valenciana de l'Energia.  
10. L'AVEN abonarà al comerç/concessionari adherit l'import corresponent, en el compte bancari establit a l'efecte, a través de transferències bancàries.  
Article 11. Documentació que ha de lliurar el comprador  
1. Els sol·licitants hauran de presentar la documentació següent:  
a) Particulars  
- Fotocòpia del DNI. En el cas que el comprador manifeste que residix a la Comunitat Valenciana i el DNI no reflectisca tal circumstància, haurà d'adjuntar un certificat d'empadronament emés per l'òrgan corresponent.  
- Declaració jurada d'estar al corrent en les obligacions tributàries. En el cas que la quantia rebuda en esta convocatòria per un mateix beneficiari siga superior a 3.000 €, s'haurà de presentar el certificat emés per l'Agència Tributària d'estar al corrent de les obligacions fiscals.  
b) Corporacions locals:  
- Còpia de la targeta d'identificació fiscal.  
- Acreditació de la representació legal del firmant de la sol·licitud d'ajuda.  
c) Empreses  
- Fotocòpia de la targeta d'identificació fiscal o DNI si és empresari individual.   
- Fotocòpia de l'últim rebut de l'impost sobre activitats econòmiques (IAE). Si n'està exempt del pagament, haurà de presentar declaració jurada de la mencionada exempció d'acord amb la legislació vigent i còpia de la declaració censal en què aparega l'alta en l'epígraf corresponent. Per a empreses excloses de l'alta del IAE, declaració jurada de trobar-se excloses, amb indicació expressa del motiu, d'acord amb la legislació vigent.  
- Declaració jurada d'estar al corrent en les obligacions tributàries i davant de la Seguretat Social. En el cas que la quantia rebuda en esta convocatòria per un mateix beneficiari siga superior a 3.000 €, s'hauran de presentar els certificats emesos per l'Agència Tributària i per la Tresoreria General de la Seguretat Social que acrediten el compliment de les obligacions.  
2. Els sol·licitants d'estes ajudes hauran de presentar declaració responsable de subvencions concedides per altres administracions públiques o ens públics o privats, per al finançament del projecte objecte de sol·licitud d'ajuda per esta resolució, així com declaració responsable de qualsevol projecte del sol·licitant subvencionat en règim de minimis durant els dos exercicis fiscals anteriors i durant l'exercici fiscal en curs, emplenada en imprés-paper facilitat per l'Agència Valenciana de l'Energia.  
Article 12. Documentació que s'ha de lliurar en l'AVEN  
1. De cada una de les operacions de venda realitzades, el concessionari haurà d'aportar a l'AVEN la documentació següent per a poder rebre els descomptes aplicats:  
a) Documentació indicada en l'article 11 segons el tipus de beneficiari.  
b) Formulari de sol·licitud d'ajuda firmat pel comprador i pel concessionari.  
c) Fotocòpia de la targeta d'inspecció tècnica del vehicle. En el cas de vehicles de GLP ha d'aparéixer que l'automòbil està dotat d'un equip de GLP. En el cas que no s'indique, el vehicle haurà de passar la ITV de manera que quede constància en la targeta que el vehicle ha patit una reforma consistent en la implantació d'un depòsit de GLP.  
d) Fotocòpia del permís de circulació del vehicle.  
e) Duplicat o còpia de la factura de venda que haurà de complir el que disposa el Reial Decret 1496/2003, de 28 de novembre, i la resta de normativa vigent, i reflectirà com a mínim:  
- Data de venda.  
- Dades del concessionari (CIF i segell original).  
- Dades del beneficiari (nom, cognoms, DNI/CIF i domicili).  
- Dades del vehicle venut (marca i model).  
- Desglossament del cost del vehicle, IVA i, finalment, descompte realitzat depenent del tipus de vehicle segons l'article 7, especificant «Descompte programa CO2TXE 2010».  
f) Justificants de pagament segons indica el punt 5 del present article.  
2. En el cas de mecanismes de finançament rènting o lísing, a més de la documentació que s'indica en el punt 1 del present article el concessionari haurà de lliurar:  
- Fotocòpia de la targeta d'identificació fiscal del client (usuari final del vehicle).  
- Declaració jurada de l'usuari final d'estar al corrent en les obligacions tributàries i davant de la seguretat social. En el cas que la quantia rebuda en esta convocatòria per un mateix beneficiari siga superior a 3.000 €, s'hauran de presentar els certificats emesos per l'Agència Tributària i per la Tresoreria General de la Seguretat Social que acrediten el compliment de les obligacions.  
- Declaració responsable de l'usuari final del vehicle, de subvencions concedides per altres administracions públiques o ens públics o privats, per al finançament del vehicle objecte de sol·licitud d'ajuda, així com declaració responsable de qualsevol projecte del sol·licitant subvencionat en règim de minimis durant els dos exercicis fiscals anteriors i durant l'exercici fiscal en curs, emplenada en imprés-paper facilitat per l'Agència Valenciana de l'Energia.  
A més, l'empresa de rènting/lísing haurà d'aportar a l'AVEN una còpia del contracte amb el client en què es reflectisca que en la quota periòdica que paga està inclosa l'ajuda rebuda.  
3. En el cas d'adquisició de vehicles de GLP, s'haurà d'aportar per a cada un d'estos, a més del que s'ha indicat en els punts 1 i 2 del present article, la documentació següent:  
- Certificat d'emissions del vehicle tramitat funcionant a GLP. Estos assajos han d'estar realitzats per laboratoris acreditats.  
- Fotocòpia certificada del taller d'instal·lació.  
4. En el cas d'adquisició de quadricicles elèctrics pesants (categoria L7e, segons allò que s'ha especificat en la Directiva 2002/24/CE), a més del que s'ha indicat en el punt 1 i 2 del present article s'haurà d'aportar una fotocòpia compulsada del document original del COC del vehicle (certificat de conformitat, que es mostra en l'annex IV de la Directiva 2002/24/CE), on figura la categoria, a més d'informació tècnica addicional.  
5. Justificants de pagament.  
a) Com a justificants de pagament seran vàlids els següents:  
- Si el pagament es realitza per mitjà de xec nominatiu haurà d'adjuntar-se còpia del dit xec juntament amb la còpia de l'extracte bancari del beneficiari que acredite que el destinatari del pagament coincidix amb l'emissor de la factura.  
- Si el pagament es realitza mitjançant una orde de transferència, haurà d'adjuntar-se una còpia de l'orde juntament amb una còpia de l'extracte bancari on es reflectisca que l'orde s'ha executat.   
- Si el pagament es realitza mitjançant un finançament amb un banc o amb una financera vinculada al concessionari s'haurà d'adjuntar una còpia del contracte de finançament i una altra de la transferència realitzada de la financera al concessionari per l'import total finançat.  
b) No seran vàlids com a justificants de pagament els rebuts emesos pel comerç/concessionari ni les factures derivades del lliurament de vehicles usats.  
Article 13. Obligacions dels beneficiaris que adquirisquen els vehicles  
Seran obligacions del beneficiari:  
a) Respondre de la veracitat dels documents aportats.  
b) Estar al corrent de les obligacions tributàries i, si és el cas, de la Seguretat Social, per a la qual cosa hauran de firmar una declaració responsable inclosa en el formulari de sol·licitud d'ajuda, tal com s'indica en l'article 11.  
c) Mantindre durant un mínim de tres anys o 60.000 km els vehicles adquirits.  
d) Seguir la metodologia i el procediment que indica esta resolució.  
e) Sotmetre's a les actuacions de comprovació que duga a terme l'Agència Valenciana de l'Energia, i a les actuacions de control financer que corresponen a la Intervenció General de la Generalitat i a la Sindicatura de Comptes, en relació amb les subvencions i ajudes concedides.  
Article 14. Concessionaris/comerços: adhesions i obligacions  
1. Adhesions  
a) Podran ser concessionaris/comerços adherits les empreses autoritzades per a la comercialització de vehicles que operen a la Comunitat Valenciana i que acrediten estar donats d'alta en el IAE.  
b) Els comerços i concessionaris interessats a participar i col·laborar en la campanya d'ajudes hauran de lliurar en l'Agència Valenciana de l'Energia de la corresponent fitxa d'adhesió degudament emplenada i adjuntar els documents que s'hi indiquen, segons el model normalitzat disponible en la pàgina web de l'AVEN.  
c) Examinada la documentació aportada, si esta no té els requisits exigits es requerirà el concessionari/comerç perquè, en un termini de 10 dies, esmene la falta o adjunte la documentació necessària amb indicació que si així no ho fera es considerarà que ha desistit de l'adhesió a la campanya.  
d) Els comerços i concessionaris que hi hagen formalitzat l'adhesió hauran d'informar els beneficiaris de quin és el procediment per a l'adquisició de vehicles a través del programa CO2TXE 2010.  
e) El lliurament del material necessari per al desenvolupament de la campanya d'ajudes (fitxa adhesió, sol·licitud d'ajuda, fullets, cartells, procediments, etc.) es realitzarà directament a través de l'Agència Valenciana de l'Energia.  
f) La llista dels comerços i concessionaris adherits es publicarà en la pàgina web de l'Agència Valenciana de l'Energia ().  
2. Obligacions:  
Són obligacions dels comerços/concessionaris adherits:  
a) Realitzar el descompte de l'ajuda sempre en el moment del pagament del vehicle i lliurar als beneficiaris una còpia de la sol·licitud d'ajuda com a justificant de l'ajuda rebuda, així com la factura original del vehicle adquirit on conste el descompte realitzat en concepte de l'ajuda.  
b) Comprovar que el sol·licitant té les condicions de beneficiari establides en l'article 2.  
c) Seguir la metodologia i els procediments que es definixen per al desenvolupament de la campanya, i acceptar les resolucions que, en cas de dubte o litigi, decidisca la comissió de control i seguiment de la campanya.  
d) Col·laborar activament en la difusió i suport dels objectius de la campanya relatius a:  
- Donar a conéixer i difondre l'existència de vehicles alimentats amb energies alternatives a les convencionals.   
- La sensibilització cap a l'estalvi i l'eficiència energètica.  
e) Mostrar en un lloc visible el logotip de la campanya i els suports publicitaris que puguen ser facilitats per l'AVEN.  
f) Participar en les sessions de formació/comunicació que s'organitzen per part de l'AVEN o en nom seu, en les quals s'explicarà el contingut de la campanya i la finalitat d'esta.  
g) Tramitar, emplenar i remetre a l'Agència Valenciana de l'Energia els corresponents expedients d'ajudes segons les condicions que s'establixen en l'article 12 d'esta resolució.  
h) Sotmetre's a les actuacions de control que duga a terme l'Agència Valenciana de l'Energia i a les actuacions de control financer que realitzen la Intervenció General de la Generalitat i la Sindicatura de Comptes.  
Article 15. Comissió de control i seguiment  
Es crea una comissió per a dur a terme el control i seguiment de les ajudes previstes en esta resolució, que estarà integrada per les persones següents:  
- El cap del Departament d'Eficiència Energètica de l'Agència Valenciana de l'Energia.  
- El cap d'Àrea d'Administració de l'Agència Valenciana de l'Energia.  
Article 16. Infraccions i sancions  
L'incompliment, per part dels beneficiaris, concessionaris o de l'Agència Valenciana de l'Energia, dels requisits que establix esta resolució i la normativa reguladora se sotmetrà al règim d'infraccions i sancions fixat en el títol IV de Llei 38/2003, de 17 de novembre, General de subvencions (BOE 18.11.2003).  
DISPOSICIÓ ADDICIONAL ÚNICA  
Les ajudes arreplegades en la present resolució, a excepció d'aquelles els beneficiaris de les quals siguen particulars, entitats i institucions sense ànim de lucre que no puguen emprendre activitats econòmiques que repercutisquen en tercers, estan sotmeses als requisits establits en el Reglament (CE) núm. 1998/2006 de la Comissió, de 15 de desembre de 2006, relatiu a l'aplicació dels articles 87 i 88 del Tractat sobre ajudes de minimis.  
Així doncs, l'import de les ajudes no podrà fer que l'import total de les ajudes de minimis que reba el beneficiari durant un període de tres exercicis fiscals siga superior al límit de 200.000 euros, per la qual cosa es calcularà la quantia total d'ajudes atorgades en l'exercici en curs i en els dos exercicis anteriors. L'ajuda total de minimis concedida a una empresa que opere en el sector transport per carretera no serà superior a 100.000 euros durant un període de tres exercicis fiscals.   
DISPOSICIÓ FINAL ÚNICA  
Es faculta el director de l'Agència Valenciana de l'Energia per a dictar les resolucions necessàries per al desenvolupament, l'eficàcia i l'execució de la present resolució.  
La present resolució entrarà en vigor el dia que es publique en el Diari Oficial de la Comunitat Valenciana.  
València, 25 de maig de 2010.- El president de l'Agencia Valenciana de l'Energia: Mario Flores Lanuza.